**Trepte spre cer**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E linişte, prin ceruri plutind,

Dar stelele mi-ascultă ruga:

De prin văzduh, în trepte venind,

Răsună toccata şi fuga …

Chiar dacă nu e nici un templu,

Tot cântecul e-acum aproape,

Departe eu unde contemplu

Şi cerul se joacă pe clape.

Deşi repetat, nu e la fel

Drumul ce tot urcă n-ajunge

La mult dorit oniricul ţel,

Iar orga o ştie şi plânge …

Pierdute în timpul visării,

Sub cer, notele fac un ocol

Şi se-ntorc în locul plecării,

Început abrupt cu cheia sol!

Trei tonuri-nălţate deodată

Încearcă s-ajungă la stele,

Dar nu se-ntâlnesc niciodată,

Pornind octave paralele…

E prea lung drumul către astre,

Şi cântul în gând se preface,

La fel cu dorurile noastre,

Dar orga se-opreşte şi tace!

18 Mai 2011